Matriekvraestel in Limpopo uitgelekArgieffoto ŉ Ondersoek is van stapel gestuur nadat ŉ Graad 12- wiskundevraestel aan leerders in Giyani in Limpopo uitgelek is. Die departement van basiese onderwys het gesê hy is “geskok” en “teleurgesteld” oor die voorval. “Die departement beskou hierdie veiligheidsbreuk in ŉ baie ernstige lig en het sedertdien wetstoepassersagentskappe, die Valke en die Suid-Afrikaanse Polisiediens betrek om vinnig die saak te ondersoek,” het Elijah Mhlanga, woordvoerder van die departement, Dinsdag gesê. “ŉ Saak is by die polisie aanhangig gemaak. Die departement het bepaal dat leerders in ŉ paar skole in die Mopani-distrik toegang gehad het tot die uitgelekte wiskundevraestel voor die eksamen afgelê is.” Mhlanga het gesê al die antwoordstelle van die skole in die gebied sal afsonderlik ondersoek word om te bepaal of daar enige patrone is. “ŉ Span van die departement en die provinsie werk saam met wetstoepassers om die voorval volledig te ondersoek sodat ons behoorlik kan optree.” ŉ Lewenswetenskappe-vraestel het verlede jaar ook in Limpopo uitgelek, ondanks veiligheidsmaatreëls wat die departement in plek gestel het. Angie Motshekga, minister van basiese onderwys, moes in 2014 die uitslae van 11 matriekeksamen-sentra in KwaZulu-Natal en sewe in die Oos-Kaap diskwalifiseer ná die grootste eksamenbedrogskandaal ooit in Suid-Afrika waar groepe afgeskryf het. Streng maatreëls is in plek gestel om seker te maak dat dit nie weer in die 2015-eksamen kan gebeur nie, het Motshekga in daardie stadium gesê. Mhlanga het gesê sy departement sal “alles moontlik doen” om seker te maak dat die “hoë vlak van sekuriteit” landwyd volgehou word. Hy het leerders gewaarsku om nie aan die misdaad deel te neem om ŉ uitgelekte vraestel te bekom nie. “Ons doen ŉ beroep op leerders, ouers en lede van die gemeenskap om enige voorval van uitgelekte vraestelle aan te meld en diegene wat daarvoor verantwoordelik is, aan die lig te bring.” Minstens 677 141 voltydse en 150 183 deeltydse kandidate neem deel aan die eksamen wat op 26 Oktober begin het en tot 29 November voortduur. Matrieks kan nou registreer om ŉ SMS te ontvang sodra hul uitslae gratis op Maroela Media beskikbaar is.